
СТОЯН КАМБАРЕВ и ХАРОЛД ПИНТЪР – трансформации на Театъра на абсурда
	„Истината е една вечно изплъзваща се драма.” – признава Харолд Пинтър в Нобеловата си лекция (2005), а в мотивацията на комитета по връчване на наградата за литература е изтъкната заслугата му „за разкриване бездната, която зее под думите”.
	10 години по-рано, в академичното си слово по повод присъждането на почетното звание Doctor Honoris Causa на СУ „Кл. Охридски”, Пинтър споделя, че „думите не ни служат за изразяване на мислите, а за прикриване на намеренията”. В същата 1995 г. той среща своя най-сполучлив български режисьор, чийто алгоритъм и подход към драматургията на Пинтър остават уникални и непродължени в нашата театрална история. За кратък период в Русенския театър се оформя творческата позиция на Стоян Камбарев през втората половина на 80-те. Типичен модернист, избрал експресивния  вместо психологическия реализъм. Извън баналната инерция на „езоповския език” но и извън агресивната негативност на „закъснелите модернисти”. С остро усещане за времето, което му е дадено, той казва, че театралната ситуация трябва да се „трансформира отвътре”, затова не създава своя трупа или алтернативно пространство, което да заеме. Доказателство за верността на тази позиция на Стоян Камбарев е върховата творческа година на МГТЗК 1992-ра, в която изключително успешните постановки на абсурдистки текстове „Татко Юбю” на Алфред Жари, реж. Б. Чакринов, „Плешивата певица” на Йожен Йонеско, реж. Е. Цикова, „Балконът” на Жан Жьоне, реж. Б. Чакринов, и първата постановка на Стоян Камбарев върху текст на Харолд Пинтър – „Завръщане у дома” дават основание на театралните изследователи да обявят 1992-ра за Година на МГТЗК. Признанието е и в Европейски мащаб – „Татко Юбю” се играе в Париж, Бобур. „Завръщане удома”, обаче, не е приета за участие в Единбургския театрален фестивал. Причината – от България се очаква все още единствено продукт на соц. реализма. Харолд Пинтър окуражава творческия екип да не унива, изразява гордостта си, че е „част от екипа на МГТЗК” и изпраща в театъра свои нови текстове. (Подобна ситуация описва Димитър Аврамов в своя труд „Българското изкуство и модернизмът по повод недоумението и неприемането на първата изложба на българско абстрактно изкуство на 80-те в Япония – там са очаквали социалистически реализъм – също.)
	До 1991 г., когато е поставена „Завръщане у дома”, има няколко спорадични опита за постановки на текстове на Пинтър – 1968 във ВИТИЗ, 1981 в т-р „София” – „Рожден ден”, реж. Пантелей Пантелеев, както и в провинцията. Театралността или частично успява на повърхността на текста, в инерционни и неприложими за Пинтър причинно-следствени наблюдения, или в актьорско постижение.
	Творческата гледна точка на Стоян Камбарев е „благословена” от 2 посоки – самата природа на Стоян – наричащ себе си „единак”, вечно готов да стартира отначало в търсене на своя, неутъпкан от никого преди – път, математик и кибернетик, предпочел да алхимизира думите пред висшата математика-комбинаторика, в пространството, отколкото да се смеси с „носталгичната неизлечима модерност на българската режисура” – по проф. д.и.н. К. Николова. Будността и интуицията на Стоян Камбарев разкодират и практически прилагат на сцената теоретичната платформа на Жана Нелсон „Жертвоприношението в творчеството на Харолд Пинтър (1984). В нея за пръв път е преодоляна „бариерата” към анализа на драматургията на Пинтър, безпомощно дълги години оставаща на ниво психоаналитичен филтър и опити за съпоставяне с ритуала на плодородието или архетипния Едипов модел. Жана Нелсон, чрез Рене Жирар, припомня, че ритуалът, избледнял в нашето съвремие до рутина, всъщност е културен модел в чест на жертвата, която е „едновременно невинна, защото не е извършила престъпление, и виновна – защото унищожаването й възстановява социалното равновесие”. На практика Харолд Пинтър ползва именно този „модел” в текстовете си, без изключение. Разликата („Британската драма след 1989 г., К. Николова) е единствено в посоката, откъдето идва „заплахата”: в ранните му пиеси – от единия персонаж към другия; в следващите текстове – от всички към всички; в трета група пиеси – от миналото; в най-късните – от политическата система.
	До „срещата си” – и Стоян Камбарев, и Пинтър, са преминали през школата на Самуел Бекет. В „О, щастливи дни!” (с актрисата Елена Стефанова) Стоян Камбарев трансформира ремарките на автора в точно обратната посока – „усещането за безкрайна равнина” на сцената е клаустрофобично затворено пространство, в което думите се „движат”. Харолд Пинтър е играл в постановката „Катастрофа”, чиито текст Бекет посвещава на лишения от свобода и бъдещ президент на Чехия Вацлав Хавел, реализирана в киното от Дейвид Мамет (1983 г.). Увереност в правилността на своите режисьорски изследвания на пространството Стоян Камбарев получава и след срещата си с Анатолий Василиев. В книгата си „Стоян Камбарев – режисура на пространството” Кремена Димитрова акцентира върху значението на вещите на сцената, като „приемници” на думите. Думите, върху които Пинтър „издевателства, за да понесе ритуала им в живота” (К. Николова, „Белези от нищото”).
	Сполучлив ход за „Завръщане у дома” се оказва преминаването от реалното в нереалното пространство чрез въвеждането на мъртвите персонажи Джеси и Макгрегър. В книгата си „Огледала” Стоян Камбарев пише за сценичния образ на идеята си, че мъртвите са непрекъснато сред живите – дотогава, докато не се реши отдавна стоящ проблем. В случая – Джеси, която е в паметта на семейството като носител на хармония, ще си отиде тогава, когато бъде „заместена” от Рут. От гледна точка на равновесието, това е възможно след като „Блудният син” Теди бъде „изхвърлен” от системата. 
	Едуард Олби казва, че 3-те компонента на сценичното изкуство са „необичайност, невероятност и неочакваност”. Изборът на актрисата Живка Ганчева за метафизичната Джеси е сполучлив катарзисен шок – супервайзорът е дете-жена, крехко и силно, респектиращо, изненадващо, плашещо, неординерно.
	„Рожден ден” и „Любовникът”, реализирани в Сатиричния театър, населяват нетипично сценично пространство. Гледала съм „Рожден ден” в „арената” на фоайето, и задстъкленото пространство, в което зрителите забравяха творческата биография на Катя Паскалева и следяха само и единствено нейния персонаж, който действаше през думите в образа само на този „аквариум”.
	Театралността в трите постановки на Пинтърови текстове на Стоян Камбарев е резултат на изключително специфични, новаторски за историческия етап на 90-те трансформации. В контекста на яростното „наваксване”, припокриване на стриймове в българската режисура – фундаментален режисьорски театър на психологическия реализъм, фрустриран от „закриващите драмата закъснели модернисти”, в хладните пост-драматични опити на постмодернистичните концептуалисти, в предчувствието за най-младите, които всячески ще се разграничават от опита на ХХ век – класацията, която прави проф. К. Николова за 22-те постановки на 12 пиеси на Харолд Пинтър през 90-те, не е опровергана до този момент:
1. Постановки на Стоян Камбарев
2. Постановки на Пламен Марков
3. Други
Експресивната модернистична уникалност е едно от качествата на твореца,
който получава наградата на Фондация „Стоян Камбарев” днес – независимо от жанра на изкуството, в което работи.
	Ако „проверим” плодотворността на релацията автор Харолд Пинтър, постмодернист, абсурдист, алтернатива на модерността (според Петер Сонди абсурдистката драма е постмодернистичната алтернатива на модерната), британец, срещу режисьор - Стоян Камбарев – експресивен реалист, модернист, българин.  Според таблицата на Брайнин Пасек за различията между Модернизъм и Постмодернизъм – можем само да се радваме на реализираната взаимна пропускливост и режисьорската устойчивост.
	И ако на финала се включи и 100-годишният Албер Камю (1913 – 2013), то думите, които са подходящи за витализиране, са: „Желанието винаги поражда парадокси.” Театърът се реализира чрез трансформацията им. 
	Стоян Камбарев доказа това.  
